HR Službeni list Europske unije L 257/27

UREDBA KOMISIJE (EU) 2015/1760

оd 1. listopada 2015.

o izmjeni Priloga I. Uredbi (EZ) br. 1334/2008 Europskog parlamenta i Vijeća u pogledu uklanjanja aromatične tvari p-menta-1,8-dien-7-al s popisa Unije

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 1334/2008 Europskog parlamenta i Vijeća od 16. prosinca 2008. o aromama i nekim sastojcima hrane s osobinama aroma za upotrebu u i na hrani, te o izmjeni Uredbe Vijeća (EEZ) br. 1601/91, uredbi (EZ) br. 2232/96 i (EZ) br. 110/2008 te Direktive 2000/13/EZ (1), a posebno njezin članak 11. stavak 3.,

uzimajući u obzir Uredbu (EZ) br. 1331/2008 Europskog parlamenta i Vijeća od 16. prosinca 2008. o uspostavi zajedničkog postupka odobravanja prehrambenih aditiva, prehrambenih enzima i prehrambenih aroma (2), a posebno njezin članak 7. stavak 6.,

budući da:

(1) U Prilogu I. Uredbi (EZ) br. 1334/2008 utvrđuje se popis Unije aroma i izvornih sirovina odobrenih za upotrebu u i na hrani te uvjeti njihove upotrebe.

(2) Provedbenom uredbom Komisije (EU) br. 872/2012 (3) donesen je popis aromatičnih tvari te je taj popis unesen u Prilog I. dio A Uredbe (EZ) br. 1334/2008.

(3) Taj se popis može ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 na poticaj Komisije ili nakon podnošenja zahtjeva države članice ili zainteresirane strane.

(4) Aromatična tvar p-menta-1,8-dien-7-al (br. FL 05.117) uvrštena je na popis kao aromatična tvar u postupku ocjenjivanja za koju je potrebno dostaviti dodatne znanstvene podatke. Podnositelj zahtjeva dostavio je takve podatke.

(5) Europska agencija za sigurnost hrane ocijenila je dostavljene podatke i u svojem znanstvenom mišljenju od 24. lipnja 2015. (4) zaključila da je p-menta-1,8-dien-7-al (br. FL 05.117) genotoksičan in vivo te stoga njegova upotreba kao aromatične tvari sadržava sigurnosni rizik.

(6) Tvar p-menta-1,8-dien-7-al (br. FL 05.117) prirodno se pojavljuje u kori plodova nekih biljaka roda Perilla, Citrus i drugih.

(7) Stoga upotreba tvari p-menta-1,8-dien-7-al (br. FL 05.117) nije u skladu s općim uvjetima za upotrebu aroma iz članka 4. točke (a) Uredbe (EZ) br. 1334/2008. Stoga bi se ta tvar trebala bez odlaganja ukloniti s popisa kako bi se zaštitilo zdravlje ljudi.

(8) Komisija bi trebala primijeniti hitni postupak za uklanjanje tvari koja sadržava sigurnosni rizik s popisa Unije.

(9) S obzirom na niske razine upotrebe i nisku ukupnu količinu tvari p-menta-1,8-dien-7-al (br. FL 05.117) koja je dodana prehrambenim proizvodima u Uniji, prisutnost te tvari u hrani ne sadržava neposredan sigurnosni rizik. Stoga bi, uzimajući u obzir i tehničke razloge, trebalo utvrditi prijelazna razdoblja za postupanje s hranom koja sadržava aromatičnu tvar p-menta-1,8-dien-7-al (br. FL 05.117), koja je stavljena na tržište ili poslana iz trećih zemalja u Uniju prije datuma stupanja na snagu ove Uredbe.

(10) Prilog I. dio A Uredbe (EZ) br. 1334/2008 trebalo bi stoga na odgovarajući način izmijeniti.

(11) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1.

Prilog I. dio A Uredbe (EZ) br. 1334/2008 mijenja se u skladu s Prilogom ovoj Uredbi.

Članak 2.

1. Prehrambeni proizvodi kojima je dodana aromatična tvar p-menta-1,8-dien-7-al (br. FL 05.117) i koji su zakonito stavljeni na tržište prije datuma stupanja na snagu ove Uredbe smiju se stavljati na tržište do isteka najkraćeg roka trajanja ili roka uporabe.

2. Prehrambeni proizvodi uvezeni u Uniju kojima je dodana aromatična tvar p-menta-1,8-dien-7-al (br. FL 05.117) smiju se stavljati na tržište do isteka najkraćeg roka trajanja ili roka uporabe ako uvoznik takve hrane može dokazati da je ona poslana iz predmetne treće zemlje i da je bila na putu za Uniju prije datuma stupanja na snagu ove Uredbe.

Članak 3.

Ova Uredba stupa na snagu sljedećeg dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 1. listopada 2015. Za Komisiju Predsjednik Jean-Claude JUNCKER

(1) SL L 354, 31.12.2008., str. 34.

(2) SL L 354, 31.12.2008., str. 1.

(3) Provedbena uredba Komisije (EU) br. 872/2012 od 1. listopada 2012. o donošenju popisa aromatičnih tvari utvrđenih Uredbom (EZ) br. 2232/96 Europskog parlamenta i Vijeća, o njegovom unošenju u Prilog I. Uredbi (EZ) br. 1334/2008 Europskog parlamenta i Vijeća i o stavljanju izvan snage Uredbe Komisije (EZ) br. 1565/2000 i Odluke Komisije 1999/217/EZ (SL L 267, 2.10.2012., str. 1.).

(4) Scientific Opinion on Flavouring Group Evaluation 208 Revision 1 (FGE.208Rev1): Consideration of genotoxicity data on representatives for 10 alicyclic aldehydes with the α,β-unsaturation in ring/side-chain and precursors from chemical subgroup 2.2 of FGE.19. EFSA Journal 2015;13(7):4173, 28 str. doi:10.2903/j.efsa.2015.4173 Dostupno na internetu: www.efsa.europa.eu/efsajournal.